SuperSport-werker geskors oor Red October-uitlatingAlfie Phokobye se uitlating ‘n Storm het om die kop van Alfie Phokobye, ŉ produksie-assistent en vloerbestuurder van die televisiekanaal SuperSport, uitgebreek nadat hy glo Donderdag ŉ uitlating op Facebook gemaak het wat op haatspraak mag neerkom. In reaksie op die Red October-veldtog wat Donderdag wêreldwyd gehou is, en waaraan hoofsaaklik witmense deelgeneem het, het Phokobye glo gesê hy wens hy was ook daar, sodat hy twee handgranate in die skares kon ingooi. ‘n Skermskoot van dié uitlating op Facebook het kort voor lank op die internet die rondte gedoen. Dit volg nadat duisende mense regoor die wêreld Donderdag aan die Red October-veldtog deelgeneem het om hul misnoeë teen misdaad en die vertrapping van die minderheidsregte uit te spreek. Die veldtog is deur die sangeres Sunette Bridges gereël en in Suid-Afrika is die twee grootste optogte in Pretoria en Kaapstad gehou. Die veldtog het gemengde reaksies op verskeie sosiale netwerke ontlont en dit is hier waar Phokobye glo sy voet in sy mond gesit het. Clinton van der Berg, die woordvoerder van SuperSport, het Vrydag aan Maroela Media gesê SuperSport neem kennis van die kommentaar wat Phokobye glo op Facebook geskryf het oor die Red October-veltog en die verskillende reaksies daarop. “Phokobye is ŉ vryskut-kontrakteur van wie se dienste SuperSport van tyd tot tyd gebruik maak,” het Van der Berg gesê. “SuperSport onderneem om met onmiddellike effek nie meer van sy dienste gebruik te maak nie, hangende ŉ ondersoek na sy beweerde gedrag. SuperSport laat nie enige vorm van aanhitsing tot geweld of haatspraak toe nie.” Isaac Mangena, die woordvoerder van die Menseregtekommissie, was nie vir kommentaar beskikbaar nie. Lees ook: Nuuskommentaar: Red Rooi Oktober minderheidsregte? Sunette Bridges mobiliseer gemeenskappe wêreldwyd vir ‘Red October’